વડાપ્રધાન નરેન્દ્ર મોદી વિશ્વની સૌથી ઊંચી પ્રતિમા સ્ટેચ્યુ ઓફ યુનિટીનું તારીખ ૩૧મી ઓક્ટોબરે લોકાર્પણ કરવાના છે. એ પેહલા જ નર્મદા ડેમના અસરગ્રસ્તો અને આદિવાસી સમાજે પોતાની વિવિધ માંગણીઓ મુદ્દે આંદોલન છેડયું છે. જો કે, સ્ટેચ્યુ ઓફ યુનિટીના લોકાર્પણ પહેલા જ સરકારે નર્મદા ડેમ અસરગ્રસ્તોની વિવિધ માંગણીઓ સ્વીકારી લીધી હતી. સરકારના નિર્ણયથી સંતુષ્ટ હોવાનું જણાવીને હવે લોકાર્પણના દિવસે કોઈ વિરોધ નહિ કરે એવું નર્મદા ડેમ અસરગ્રસ્તોના આગેવાનોએ માજી વન મંત્રી શબ્દશરણ તડવી, નર્મદા જિલ્લા કલેકટર આર.એસ.નિનામા સહિત ઉચ્ચ અધિકારીઓની ઉપસ્થિતિમાં નિવેદન પણ આપ્યું હતું. બીજી બાજુ જો સરકારે માંગણીઓ સ્વીકારી હોય તો એના પુરાવા રજૂ કરવાની માંગ અસરગ્રસ્તોના બીજા જૂથે જિલ્લા કલેકટરને લેખિતમાં માંગણી કરી છે. આદિવાસી સમાજે પોતાની માંગણીઓ મુદ્દે ૩૧મી ઓક્ટોબરે ગુજરાતના આદિવાસી પટ્ટાઓમાં વિરોધ અને જલદ આંદોલન કરવા મક્કમતા દર્શાવી છે.